Zinengi Inhlupho Ezibhekane Lesibhedlela seNkayi
Abenhlanganiso ezizimeleyo lazulu jikelele ikakhulu labo abadabuka kulesi siqinti bayacelwa ukuba baphathise lesi sibhedlela esibhekane lokusilela kwezinto ezinengi
Abesibhedlela seNkayi, bakhala ngokuthi sibhekane lenhlupho ezithize ngakhoke bacela ukuba inhlanganiso ezizimeleyo lozulu jikelele ikakhulu odabuka kulindawo osehlala kwamanye amazwe ukuba basize ngoba besebenza nzima okwamagama. UDokotela Heron Dube isiphathamandla salesi sibhedlela seNkayi uthi laloba sisebenza okwamanje sidonza nzima ngoba impahla zokusebenzisa inengi lazo zifile kudingeka entsha. Ethi kunje abongi abalazindlu zokuhlala njalo ingubo zezigulane ziyasilela lomtshina wokuwatsha impahla zesibhedlela kudala wafa. UDube uveze ukuba izigulane ezinengi azibhadali inhlawulo zesibhedlela okwenza kubenzima ukuba bathenge imithi efunekayo. Inengi labantu eMandebeleni lithwele nzima ngoba izibhedlela azisenelisi ukusiza wonke muntu ogulayo njengayizolo. Ezansi yeMandebeleni labo babhekane lenhlupho ezifanayo. Ikilinika yeNatisa eMatopo isileminyaka edlula emibili ingela mandla kagetsi ngenxa yokuwa kwezigodo ezithwala intambo kunye lomtshina ogcina ugetsi ofileyo. Imibiko le ivele ngemva kokwethekela kwequla likamphathintambo obona ngezempilakahle uDokotela David Pararenyatwa kunye loMqondisi wenhlanganiso yeEuropean Union, uMnunzana Phillippe Van Damme, kulesi sigaba. UNkosikazi Nokuthukla Ncube ubike ukuba ukusilela kwamandla kagetsi kubabisela emuva njalo kwenza omama abazobeletha babe madolo nzima ukuya esibhedlela bacine bekhululekela emakhaya. Esinye njalo isakhamuzi, uNkosikazi Felida Dube yena uthi uhamba umango odlula amakhilomitha alitshumi lane njalo ukusilela kwamandla kagetsi kwenza omama babelethe nzima ebunyameni uma bengalethanga amakhandlela. Inhlanganiso yomanyano wamazwe womhlaba ebona ngezempilakahle ibika ukuthi, iZimbabwe ngelinye lamazwe aphansi kakhulu ekutholiseni abantu usizo lokwelatshwa ezibhedlela lemakilinika. Abongi bayasilela, abantu bahamba imango emide besiyadinga ukwelatshwa, impahla zesibhedlela inengi lazo alisasebenzi ngendlela.